text: РЕГЛАМЕНТ ЗА ИЗПЪЛНЕНИЕ (ЕС) 2015/170 НА КОМИСИЯТА
  от 4 февруари 2015 година
  за отмяна на Регламент (ЕО) № 1135/2009 за налагане на специални условия по отношение на вноса на някои продукти с произход или изпратени от Китай
  (текст от значение за ЕИП)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕО) № 178/2002 на Европейския парламент и на Съвета от 28 януари 2002 г. за установяване на общите принципи и изисквания на законодателството в областта на храните, за създаване на Европейски орган за безопасност на храните и за определяне на процедури относно безопасността на храните (1), и по-специално член 53, параграф 1, буква б), подточка ii) от него,
  като има предвид, че:
  (1)
  Вследствие на констатираните високи нива на меламин в млека за кърмачета, други млечни продукти, соя и соеви продукти, и в амониев бикарбонат, предназначен за храни и фуражи в Китай и за внос в ЕС, с Регламент (ЕО) № 1135/2009 на Комисията (2) се налагат специални условия за вноса на тези продукти с произход или изпратени от Китай. Въз основа на посочения регламент се забранява вносът на продукти, съдържащи мляко, млечни продукти, соя и соеви продукти, предназначени за специфична хранителна употреба от кърмачета и малки деца, с произход или изпратени от Китай. Освен това се извършват проверки за идентичност и физически проверки, включително вземане на проби и анализ за контрол на наличието на меламин, на приблизително 20 % от пратките с произход или изпратени от Китай от амониев бикарбонат, предназначен за храни и фуражи, и от фуражи и храни, съдържащи мляко, млечни продукти, соя и соеви продукти.
  (2)
  От юли 2009 г. компетентните органи на държавите членки са докладвали само една несъответстваща на условията проба. Констатираните в тази проба нива, докладвани през 2011 г., леко надвишават позволените максимални нива на меламин в амониевия бикарбонат. Следователно е целесъобразно да се отменят специалните условия по отношение на вноса на мляко за кърмачета, други млечни продукти, соя и соеви продукти, и на амониев бикарбонат, предназначен за храни и фуражи, с произход или изпратени от Китай.
  (3)
  Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
  ПРИЕ НАСТОЯЩИЯ РЕГЛАМЕНТ:
  Член 1
  Регламент (ЕО) № 1135/2009 се отменя.
  Член 2
  Настоящият регламент влиза в сила на третия ден след деня на публикуването му в Официален вестник на Европейския съюз.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 4 февруари 2015 година.